Sklep VIII Pri 42/2006
Datum: 2007-01-30T01:00:00.000+01:00
ecli: ECLI:SI:VSRS:2007:VIII.PRI.42.2006
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: sodba sodišča druge stopnje - nedovoljena pritožba

## Jedro

Pritožba zoper sodbo sodišča druge stopnje ni dovoljena.

## Izrek

Pritožba se zavrže.

## Obrazložitev

Sodišče druge stopnje je s sodbo kot neutemeljeno zavrnilo toženčevo pritožbo zoper sodbo sodišča prve stopnje, s katero je bilo tožencu iz naslova neplačanih premij prostovoljnega dodatnega zdravstvenega zavarovanja naloženo plačilo zneska 22.140 SIT z zakonskimi zamudnimi obrestmi in stroški postopka. Hkrati je sklenilo, da se revizija zoper to sodbo ne dopusti, ker naj ne bi obstojali razlogi za dopustitev revizije iz 1. odstavka 32. člena Zakona o delovnih in socialnih sodiščih (ZDSS-1, Ur. l. RS, št. 2/04). Sodba in sklep sodišča druge stopnje vsebuje pravni pouk, da se lahko stranka zoper sklep o nedopustitvi revizije pritoži v 30 dneh.

Toženec je vložil pritožbo, ki jo je izrecno označil za pritožbo zoper sodbo Višjega delovnega in socialnega sodišča v Ljubljani z dne 5.10.2006. Tudi iz obrazložitve pritožbe izhaja, da se pritožuje zoper navedeno sodbo, ker z njo ne soglaša. Niti iz naslova in opredelitve pritožbe in niti iz njene vsebine ni mogoče ugotoviti, da bi bila vložena zoper sklep o nedopustitvi revizije.

Pritožba je bila vročena tožeči stranki, ki nanjo ni odgovorila.

Pritožba zoper sodbo sodišča druge stopnje ni dovoljena.

Na podlagi 1. odstavka 333. člena Zakona o pravdnem postopku (ZPP - prečiščeno besedilo, Ur. l. RS, št. 36/04) se smejo stranke pritožiti le zoper sodbo, izdano na prvi stopnji. Zoper sodbo sodišča druge stopnje niti ZDSS-1 in niti ZPP pritožbe ne dopuščata. Ker pritožba zoper sodbo sodišča druge stopnje ni dovoljena in jo zato po vsebini ni smelo obravnavati, je sodišče toženčevo pritožbo na podlagi določb 352. člena ZPP kot nedovoljeno zavrglo.